Mopalamente wa kgaolo ya kgalagadi mo botlhaba Mme Botlogile Tshireletso o kgothaditse batlhophi ba kgaolo ya gagwe, go dirisa mananeo a puso go tlhabolola matshelo a bone le go nyeletsa lehuma le le apesitseng lefatshe leno.Mme Tshireletso yo e bileng e le mothusa tona mo lephateng la dikgaolo o dirile kgothatso e mo diphuthegong tsa gagwe kwa metseng ya Makwate, Kudumatse, Dovedale, Mmaphashalala, Mookane le Dibete tse mo go tsone a neng a lekodisa banni ba metse eo ka dikgang tsa palamente e e fetileng.A re maikaelelo a go simolola mananeo a ipelegeng, ISPAAD le la LIMID e ne e le maiteko a mmuso go lwantsha lehuma, letlhoko la ditiro le go tsosolosa mohama wa temo-thuo ka e le tsone tse di ka tswakanyang itsholelo le go nyeletsa lehuma.Mopalamente o boleletse banni ba metse eo gore lenaneo la LIMID le ka ba thusa go apola batho lehuma ka go ruwa dikgomo, dihutshane le dikoko tsa setswana gammogo le go epa didiba tse ba ka di dirisang mo temong ya nosetso. Mothusa tona a re fa Batswana ba ka ikemisetsa go dirisa lenaneo la ISPAAD le la LIMID ba ka kgona go ntsha dijo tse di lekaneng le go imolola lefatshe leno go ikaega ka dijo tse di rekwang kwa mafatsheng a sele.Mme Tshireletso o tsweletse ka go lekodisa batlhophi ba kgaolo ya gagwe ka maikaelelo a puso a go dira molao o o tlaa laolang dinako tsa thekiso ya majalwa mangwe a setswana le molao wa go simolola go kgwathisa basadi mo dikgotleng tsa ditsheko.A re puso e ikaelela go dira molao o o tlaa nyeletsaang thekiso ya majalwa a maitirelo jaaka mokoko o ntshebile, laela mmago, motse o teng godimo le sethulaphoko ka jaana go lemogilwe fa e le one a tsenyang botsogo jwa batho mo diphatseng, e bile a rotloetsa boganana jwa banana, dintwa, go thubega ga malwapa le dipolaano.